Pomôžme Samkovi prežiť posledné mesiace života s úsmevom
"keď som volala s jeho maminou spýtala som sa, čo mu pošlem? A ona, že pohľadnicu..." - Urobme chorému Samkovi radosť!
Určite to pozná každý rodič. Starosť o vlastné dieťa, ktoré dostane teplotu, alebo bolí ho bruško. Snaha čo najrýchlejšie pomôcť a urobiť všetko preto, aby bolo dieťa zdravé, netrpelo a čo najskôr sa mohlo hrať s kamarátmi. Žiaľ osud je nekompromisný a sú aj detičky, ktorých vyliečenie z choroby nie je také jednoduché, prípadne súčasná medicína ich vyliečenie nepredpokladá. Iba nedávno vďaka rodinnej priateľke mamičky a otecka malého ťažko chorého sedemročného Samka internet obletela správa o Samkovom želaní - dostať čo najviac pohľadníc od ľudí z celého sveta. Samko je Slovák a s rodinou žije v Írsku. Žiaľ chlapček má nevyliečiteľnú formu rakoviny a lekári mu dávajú už len niekoľko mesiacov života.
O potvrdenie informácie sme sa spýtali priateľky Samkovej rodiny Lucie Ličkovej Vargovej. Písomne nám informáciu potvrdila a krátko napísala ako jej iniciatíva vznikla:
"Samko má sedem rokov..Keď mal tri diagnostiovali mu neuroblastom na panve a po 4 ročnej liečbe plnej chemo a kadejakých iných vecí sa mu nádor vrátil a agresívne začal rásť na čelusti, za okom a na ruke. najhoršie na tom je, že už boli vyčerpané všetky možnosti a jednoducho už nie je cesta spät a čas je strašne zlý kamoš....keď som volala s jeho maminou, pýtam, sa, čo mu pošlem?? a ona, že pohľadnicu...má ich rád...a tak som dala túto malú vec na fb a poprosila kamošky, nech pošlú aj ony..."
S Luciou sme sa spojili telefonicky a dohodli sme sa, že malému Samkovi urobíme aspoň touto formou radosť a pokúsime sa našich čitateľov - hlavne deti poprosiť, aby Samkovi nakreslili a poslali maximum pohľadníc, po ktorých túži a ktoré ho určite potešia.
Pohľadnice, ktoré detičky pred odoslaním naskenujú alebo odfotografujú a pošlú do redakcie na e-mail: email@example.com samozrejme uverejníme, takže Samko aj detičky budú môcť mať radosť dvojitú.
Iniciátorke tohto pekného nápadu Lucii Ličkovej Vargovej ďakujeme a prosíme ju, aby nás nielen o pohľadniciach prichádzajúcich zo Slovenska ale aj malom Samkovi priebežne informovala.